‘শেষ ভরসা’ (১২-৭) শীর্ষক সম্পাদকীয় সম্পর্কে এই চিঠি। কলকাতা হাইকোর্টের প্রাক্তন প্রধান বিচারপতি মাননীয় গিরীশ চন্দ্র গুপ্ত মহাশয় অবসর গ্রহণের পরে রাজ্য মানবাধিকার কমিশনের চেয়ারম্যান নিযুক্ত হন। তা ছাড়াও ওয়েস্ট বেঙ্গল ক্লিনিক্যাল এস্টাবলিশমেন্ট রেগুলেটরি কমিশনের চেয়ারপার্সন হিসেবে কলকাতা হাইকোর্টের প্রাক্তন বিচারপতি মাননীয় অসীম কুমার রায় মহাশয়কে নিয়োগ করা হয়েছে। প্রসঙ্গত, অসীমবাবুকে নিয়োগের ক্ষেত্রে তাঁর কলকাতা হাইকোর্টের বিচারক থাকাকালীনই মাননীয়া মুখ্যমন্ত্রী তাঁর নাম ঘোষণা করেন। এ নিয়ে অনেক জল ঘোলা হয় এবং তা আদালত পর্যন্ত গড়ায়। তার মানে এই নয় যে তাঁরা যখন বিচারপতি ছিলেন, তখন সরকারের প্রতি পক্ষপাত করেছেন। বিভিন্ন কমিশনের বিভিন্ন পদে সাধারণত বিচারপতিদের নেওয়া হয় তাঁদের কার্যক্ষমতার প্রতি নজর রেখে। অবসর-পরবর্তী সময়ে সরকারের কোনও পদগ্রহণ করলেই যে বিচারপতির অবস্থান অনৈতিক হয়ে যায়, এ রকম ভাবনার কোনও ভিত্তি নেই। সাধারণ মানুষ যদি তা-ই ভাবেন, তা হলে কি তাঁদের ভাবনাচিন্তার নৈতিকতা নিয়ে প্রশ্ন উঠবে না? নৈতিকতার দায় কি শুধু সরকারি কর্মী, বিচারক, আমলা, মন্ত্রী— এঁদের উপর বর্তায়? সাধারণ মানুষ কি গণতন্ত্রের ঊর্ধ্বে?